اسلامک سوسائٹی آف بوسٹن

اسلامک سوسائٹی آف بوسٹن جس کا مخفف آئی ایس بی (ISB) ہے، ریاستہائے متحدہ امریکا کی ریاست میساچوسٹس کے شہر بوسٹن میں واقع ایک بڑا اسلامی مرکز اور مسجد ہے۔ یہ نیو انگلینڈ کے خطے کا سب سے بڑا اسلامی مرکز مانا جاتا ہے، جو مسلمانوں کی مذہبی، تعلیمی اور سماجی ضروریات کو پورا کرنے کے لیے قائم کیا گیا ہے۔

 تاریخ اور قیام 
اسلامک سوسائٹی آف بوسٹن کا قیام 1981ء میں عمل میں آیا۔ اس کی بنیاد بوسٹن کے مختلف علاقوں اور کیمبرج میں مقیم مسلمان طلبہ اور پیشہ ور افراد نے رکھی ۔ ابتدا میں یہ سوسائٹی ایک چھوٹی سی جگہ سے کام کر رہی تھی، لیکن جیسے جیسے کمیونٹی کی تعداد میں اضافہ ہوا، ایک بڑے مرکز کی ضرورت محسوس کی گئی۔ 2002ء میں اس کے ثقافتی مرکز (ISBCC) کی تعمیر کا آغاز ہوا جو بالآخر 2009ء میں مکمل ہوا۔ یہ مسجد نیو انگلینڈ کے اسلامک سینٹر کی قریبی مساجد کے ساتھ اپنے بہت سے اراکین اور اساتذہ کو تدریس و درس کی خدمات کے لیے بانٹتی رہتی ہے۔

 مراکز 
سوسائٹی کے دو بڑے مراکز ہیں جن میں اسلامک سوسائٹی آف بوسٹن کیمبرج اور کلچرل سینٹر شامل ہیں۔ اسلامک سوسائٹی آف بوسٹن کیمبرج سوسائٹی کا پہلا مرکز ہے جو پراسپیکٹ اسٹریٹ پر واقع ہے۔ یہاں پانچ وقت کی نماز اور تعلیمی پروگرام منعقد ہوتے ہیں جبکہ اسلامک سوسائٹی آف بوسٹن کلچرل سینٹر بوسٹن کے علاقے روکسبری میں واقع ہے اور یہ نیو انگلینڈ کی سب سے بڑی مسجد ہے۔ اس مرکز میں ایک وقت میں 3,000 سے زائد نمازیوں کی گنجائش موجود ہے۔

 خدمات اور سرگرمیاں 
اسلامک سوسائٹی آف بوسٹن محض ایک مسجد نہیں بلکہ ایک جامع کمیونٹی سینٹر کے طور پر کام کرتا ہے۔ یہاں بچوں کے لیے ہفتہ وار اسکول، بالغوں کے لیے قرآن و حدیث کے دروس اور مختلف سائنسی و ادبی ورکشاپس کا انعقاد کیا جاتا ہے۔اسلامک سوسائٹی آف بوسٹن میں بین المذاہب مکالمے کا ایک اہم مرکز ہے۔ یہ مختلف گرجا گھروں اور یہودی عبادت گاہوں کے ساتھ مل کر سماجی بہتری کے لیے کام کرتی ہے۔ضرورت مندوں کے لیے خوراک کی فراہمی، قانونی امداد کے کلینک اور نئے آنے والے مسلم خاندانوں کی مدد کرنا اس کے نمایاں کاموں میں شامل ہے۔

 تنازعات 
اسلامک سوسائٹی آف بوسٹن اپنی تاریخ کے مختلف ادوار میں بعض سیاسی تنازعات کا شکار بھی رہی ہے جن میں تعمیراتی زمین کی خریداری اور بعض سابقہ اراکین کے بیانات شامل ہیں۔ تاہم سوسائٹی نے ہمیشہ ان الزامات کی تردید کی ہے اور بوسٹن کی شہری انتظامیہ کے ساتھ مل کر انتہا پسندی کے خلاف آواز اٹھائی ہے۔

 حوالہ جات 

زمرہ:بوسٹن میں اسلام
زمرہ:ریاستہائے متحدہ کی اسلامی تنظیمیں
زمرہ:ریاستہائے متحدہ میں قائم اسلامی تنظیمیں
زمرہ:میساچوسٹس کی مساجد
زمرہ:میساچوسٹس میں مساجد
زمرہ:میساچوسٹس میں 1981ء کی تاسیسات
زمرہ:1981ء میں قائم ہونے والی تنظیمیں